09/10/2012 | Administración LocalMunicipal
Carral
Aprobación definitiva do regulamento municipal para a creación de ficheiro de datos protexidos para control de asistencia do persoal do Concello de Carral

Logo de adoptarse na sesión plenaria ordinaria realizada o 26 de xullo de 2012 o acordo de aprobación inicial do o regulamento municipal para a creación do ficheiro de datos protexidos para control de asistencia do persoal do Concello de Carral (A Coruña) e, en cumprimento do establecido no artigo 49. b) da Lei 7/1985, do 2 de abril, reguladora das bases do réxime local, logo de someterse o expediente a información pública e audiencia ás persoas interesadas polo prazo de trinta días, a partires da publicación do correspondente anuncio no Boletín oficial da Provincia da Coruña, nº 157, do 20 de agosto de 2012-, segundo o informe emitido o 28 de setembro de 2012 pola encargada do rexistro xeral do Concello, durante o devandito prazo, entre os días 21 de agosto e o 24 de setembro de 2010, non tivo entrada no rexistro xeral do Concello de Carral ningunha reclamación ou suxestión relativa ao devandito expediente. En uso das atribucións que lle confere o artigo 21.1. a), r) e s) LRBRL, o Romy Mauri Lopez Briones Merlet ditou o vinte e oito de setembro de dous mil doce un decreto resolvendo o seguinte: 1.-Entender definitivamente adoptado o devandito acordo provisional de aprobación inicial do regulamento municipal para a creación de ficheiro de datos protexidos para control de asistencia do persoal do Concello de Carral, por non terse presentado ningunha reclamación en relación a aquel durante o prazo establecido ao efecto, en aplicación do artigo 49. c) par 2º LRBRL.2.- Dispoñer o inserimento no Boletín Oficial da Provincia da Coruña do texto íntegro do regulamento aprobado, que entrará en vigor unha vez transcurra o prazo previsto no artigo 65.2 LRBRL (de acordo co art.70.2 do mesmo texto normativo). A Constitución Española, no seu artigo 18.4º, dispón que a lei limitará o uso da informática para garantir a honra e a intimidade persoal e familiar dos cidadán e o pleno exercicio dos seus dereitos. A Lei orgánica 15/1999, do 13 de decembro, de protección de datos de carácter persoal (BOE nº 298, do 14 de decembro), regula o tratamento de datos de carácter persoal rexistrados en soportes físicos, así como o uso posterior destes datos polos sectores público e privado. A finalidade desta regulación é protexer os dereitos fundamentais das persoas físicas e especialmente o seu honor e intimidade, tanto persoal coma familiar. No seu artigo 20.1ª dispón que a creación, modificación ou supresión dos ficheiros das administracións públicas só se poderá facer por medio dunha disposición xeral publicada no BOE ou no diario oficial correspondente. En consecuencia, en virtude das facultades que lle confire o artigo 22 da Lei 7/1985, de 2 de abril, reguladora de bases de réxime local, corresponde ao Pleno do Concello de Carral a aprobación do texto deste regulamento. Mediante o presente regulamento o Concello de Carral crea os ficheiros de datos de carácter persoal, dependentes da Alcaldía do Concello de Carral, coa denominación e características que se sinalan no anexo I. A información que, de conformidade cos artigos 20.2 da Lei orgánica 15/1999, de 13 de decembro de protección de datos de carácter persoal, e 54 do seu Regulamento (Real Decreto 1720/2007, de 21 de abril) esixe para as disposicións de creación dos ficheiros está contida no anexo desta disposición. Os datos de carácter persoal e profesional rexistrados nos ficheiros e creados pola presente disposición só poderán ser utilizados para os fins expresamente previstos no anexo I e polo persoal debidamente autorizado. Os datos incluídos nos ficheiros sinalados só poderán cederse nos supostos e nas condicións expresamente previstos na normativa vixente. Será responsable dos ficheiros o órgano sinalado no anexo I ante o cal se exercerán os dereitos de acceso, rectificación e cancelación e oposición. O Concello de Carral adoptará as medidas de índole técnica e organizativa que sexan precisas para garantir a seguridade dos datos de carácter persoal, así como a confidencialidade, dereitos e obrigas especificados na Lei orgánica 15/1999, do 13 de decembro e no seu Regulamento (Real Decreto 1720/2007, de 21 de decembro). Este regulamento entrará en vigor unha vez publicado o seu texto íntegro no Boletín Oficial da Provincia da Coruña e transcorrido o prazo establecido no artigo 65.2 da Lei 7/1985, de 2 de abril, reguladora de bases de réxime local. Do seu texto darase comunicación á Axencia Española de Protección de Datos para a súa inscrición no Rexistro Xeneral de Protección de Datos, no prazo de 30 días dende a publicación da súa norma ou acordo de creación no diario oficial correspondente. A dita notificación realizarase conforme ao procedemento establecido na sección primeira do capítulo IV do título IX do RD 1720/2007, de 21 de decembro (artigos 130 e SS). a).-Denominación do ficheiro: Ficheiro de pegadas dixitais dos/as traballadores/as do Concello. b).-Finalidade do ficheiro e usos previstos del: Sistema automatizado para o control horario de asistencia e permanencia en cadanseu posto de traballo do persoal do Concello Tipificación da finalidade: Recursos humanos c).-Persoas ou colectivos sobre os que se pretende obter datos de carácter persoal ou que resulten obrigados a subministralos: Persoal do Concello Orixe e procedencia dos datos: Pegadas dixitais obtidas das propias persoas interesadas e datos das listaxes do departamento de persoal do Concello Categoría de colectivos: Persoas empregadas. d).-Procedemento de recollida de datos de carácter persoal: Datos recollidos da listaxe de persoal procedente do departamento de persoal e pegadas dixitais obtidas do persoal do Concello. e).-Tipos de datos, estrutura básica e organización do ficheiro: Datos de carácter identificativo: Nome e apelidos DNI Departamento Código numérico para o sistema Pegada dactilar Sistema de tratamento: Automatizado en soporte informático f).- Medidas de seguridade con indicación do nivel (alto, medio ou básico) esixible: Básico. g).-Cesións de datos de carácter persoal e no seu caso transferencias de datos que se prevean a países terceiros: Non se prevén cesións dos datos do ficheiro nin transferencias a países terceiros. h).-Órgano da Administración responsable do ficheiro ou tratamento. Alcaldía do Concello de Carral (A Coruña) i).-Servizo ante o que poden exercitarse os dereitos de acceso, oposición, rectificación e cancelación: Alcaldía do Concello de Carral Casa do Concello Campo da Feira, nº1.15175.-Carral (A Coruña) l).-Encargado do tratamento dos datos: Alcaldía e departamento de persoal do Concello. Contra o presente regulamento poderá interpoñerse directamente recurso contencioso-administrativo ante o órgano de tal xurisdición e no prazo que establece a Lei 29/1998, de 13 de xullo, reguladora da xurisdición contencioso-administrativa Carral, 28 de setembro de 2012 O ALCALDE José Luis Fernández Mouriño